ΓΡΑΠΤΗ ΕΡΩΤΗΣΗ E-2200/98

υποβολή: Jesús Cabezón Alonso (PSE) προς την Επιτροπή

(14 Ιουλίου 1998)

Θέμα: Συνέπειες της απόφασης του Δικαστηρίου στην υπόθεση C-106/96

Θεωρεί η Επιτροπή ότι η απόφαση της 12ης Μαΐου 1998 του Ευρωπαϊκού Δικαστηρίου σχετικά με την υπόθεση C-106/96, ακυρώνει συγχρηματοδοτηθέντα από την Ευρωπαϊκή Ένωση έργα που αφορούν:

- δράσεις υπέρ των αναπτυσσομένων χωρών υλοποιούμενες από ΜΚΟ;

- κοινοτική συμμετοχή στις δράσεις για την καταπολέμηση των ναρκών κατά προσώπων;

- την ευρωπαϊκή πρωτοβουλία για τη δημοκρατία και την προστασία των ανθρωπίνων δικαιωμάτων;

Εάν αληθεύει ότι τα έργα αυτά επηρεάζονται αρνητικά από την εν λόγω απόφαση, πώς σκέπτεται να ενεργήσει η Επιτροπή για να αντισταθμίσει ή να διορθώσει τις συνέπειες;

Απάντηση του κ. Liikanen εξ ονόματος της Επιτροπής

(26 Οκτωβρίου 1998)

Η Επιτροπή έλαβε ένα συντηρητικό μέτρο κατόπιν απόφασης του Δικαστηρίου, στην οποία επισημαίνεται ότι μόνον οι μη σημαντικές δραστηριότητες μπορούν να συνεπάγονται κοινοτικές δαπάνες χωρίς να απαιτείται η προηγούμενη θέσπιση νομοθετικής πράξης παράγωγου δικαίου.

Η Επιτροπή, φύλακας της ορθής εφαρμογής της κοινοτικής νομοθεσίας, δεν μπορούσε να αγνοήσει την απόφαση του Δικαστηρίου. Ως αρμόδια για την εκτέλεση του προϋπολογισμού αρχή, εξέτασε λεπτομερώς όλα τα κονδύλια που στερούνται νομικής βάσης και είναι εγγεγραμμένα στον προϋπολογισμό 1998, προκειμένου να ελέγξει αν θα της ήταν δυνατόν να προβεί στην εκτέλεσή τους με πλήρη νομική ασφάλεια. Ο έλεγχος αυτός ολοκληρώθηκε και τα αποτελέσματα για τους τομείς στους οποίους το αξιότιμο μέλος του Κοινοβουλίου επέστησε την προσοχή της Επιτροπής, έχουν ως εξής.

Στις 17 Ιουλίου 1998, το Συμβούλιο εξέδωσε τους βασικούς κανονισμούς για τη θέση του προϋπολογισμού B7-6000"Κοινοτική συμμετοχή σε δράσεις υπέρ αναπτυσσόμενων χωρών, που εκτελούνται από μη κυβερνητικές οργανώσεις"(1) και για το άρθρο B7-643"Αποκεντρωμένη συνεργασία στις αναπτυσσόμενες χώρες"1 και, κατά συνέπεια, η εκτέλεσή τους μπορεί να ενεργοποιηθεί αμέσως.

Σχετικά με το άρθρο B7-661"Κοινοτική συμμετοχή στις ενέργειες όσον αφορά τις νάρκες κατά του προσωπικού", η Επιτροπή θεωρεί ότι ένα μεγάλο μέρος των ενεργειών στον τομέα αυτό μπορεί να εκτελεσθεί με βάση ειδικούς κανονισμούς, όπως ο κανονισμός για τις ενέργειες αποκατάστασης και ανοικοδόμησης υπέρ των αναπτυσσόμενων χωρών, ο κανονισμός για την ανθρωπιστική βοήθεια ή ο κανονισμός για τις ενέργειες στον τομέα της παροχής βοήθειας στους πληθυσμούς που έχουν μετακινηθεί παρά τη θέλησή τους στις αναπτυσσόμενες χώρες της Αμερικής και της Ασίας.

Εξάλλου, κατά το Συμβούλιο Προϋπολογισμού της 17ης Ιουλίου, επετεύχθη συμφωνία με την αρμόδια για τον προϋπολογισμό αρχή η οποία επιτρέπει τη συνέχιση, το 1998, της χρηματοδότησης όλων των ενεργειών στον τομέα των ανθρώπινων δικαιωμάτων και της δημοκρατίας, συμπεριλαμβανομένων και των ενεργειών που στηρίζονται από το άρθρο B7-702"Δικαιώματα του ανθρώπου και δημοκρατία στις αναπτυσσόμενες χώρες".

Η συμφωνία αυτή επέτρεψε τη συνέχιση των ενεργειών, που αναφέρει το αξιότιμο μέλος, στο πλαίσιο της εκτέλεσης του προϋπολογισμού 1998 μετά από μία προσωρινή διακοπή.

Όσον αφορά τους μεταγενέστερους προϋπολογισμούς, το Συμβούλιο Προϋπολογισμού της 17ης Ιουλίου 1998 έδωσε επίσης την ευκαιρία στο Συμβούλιο και στην Επιτροπή να καταλήξουν σε γενική συμφωνία για τη ρύθμιση του προβλήματος των νομικών βάσεων στην εκτέλεση του προϋπολογισμού, πράγμα που θα επιτρέψει να αποφευχθούν στο μέλλον οι αποκλίσεις απόψεων οι οποίες οδήγησαν στη σημερινή κατάσταση.

(1) ΕΕ L 213 της 30.7.1998.